Eesti Entsüklopeedia (1932–1937)/Aadria meri
Aadria meri, Itaalia ja Balkani poolsaare vahele ulatuv Vahemere osa, lahutatud Vahemerest (Joonia merest) u. 75 km laiuse Otranto väinaga. Pikkus ümmarguselt 750 km, laius 120—180 km ja pindala 130 000 km². Põhjaosa on madal, 200—250 m, lõunaosa sügavam, sügavaim koht 1645 m on mere kaguosas, Brindisi ja Kotor'i (Cattaro) vahel. Itaaliapoolne rannik on madalam, sirge ja saarteta, Jugoslaaviale ja Albaaniale kuuluv idarannik aga mägine ja saareline. Suhteliselt suure aurumise tõttu on A. m-e soolsus nagu kogu Vahemeres normaalsest kõrgem, keskm. 3,8%. A. m-e kaudu käib laevaliiklemine Itaalia idapoolsete sadamate, eeskätt Veneetsia ja Triesti ning Lähis-Ida vahel.